地名: 海州 (黄海道, 首府/牧)
年: 1601.0

○司憲府啓曰: "上年冬, 故幼學安允祉妻李氏, 呈狀于本府曰: ‘以子璜成婚事, 海州奴子家歸到, 則婢甫老未, 與其夫沈守簡, 率其同生, 亦流寓於同隣。 守簡, 卽家翁之妹夫也。 守簡之妾甫老未, 潛奸婢夫, 至於孕胎。 子璜不勝痛憤, 將欲告官治罪, 婢甫老未, 恐事跡難掩, 與其女壻崔洽他同生, 陰謀殺璜, 以爲滅迹之計, 寢房處處, 禳災接邪夭死之狀, 已盡陳訴矣。 如此綱常之獄, 淹置三年, 再告本府, 論理行移, 而所謂崔洽, 以一州豪勢人, 奔競賄賂, 官吏同心, 不有法司, 無意斷決, 親詣官門, 號泣陳訴, 推官則推托於監司, 監司則推托於推官, 至今不決, 京中寡婦, 流寓村落, 裹糧對訟, 伸冤無期, 日夜號哭, 寸步上京, 願本府推捉犯人, 憑考作文, 明正決獄, 以報三代獨子之讎。’ 臣等取考當初海州作文, 則安允祉妻李氏發狀, 在於戊戌十二月也。 丙戌年女子之死, 戊子年家翁及養母之死, 戊戌年子璜之死, 皆是甫老未致毒禳災之所致云, 而其至冤極痛之狀, 滿紙縷縷。 其間情犯, 固難得知, 大槪旣係綱常重獄, 則爲推官者, 所當緝拿盤問干犯之人, 嚴加訊鞫, 期得其端緖, 以正其罪, 而當初無意跟捕, 甫老未一人, 捉囚之外, 凡所干犯可問之人, 或捉而還放, 或囚而脫逃, 視之尋常, 淹滯三年之久, 使匹婦之冤, 終不得伸, 雖極無謂, 監司以一道之主, 亦知滯獄之不可, 而一任推官之遷就, 不加推覈, 亦爲非矣。 請前後本道監司推考, 前後推官, 幷命先罷後推。 甫老未, 則已爲捉致京獄, 令刑曹, 依法處決。" 答曰: "依啓。"

○全羅道暗行御史弘文館副校理李廷馦啓曰: "臣去正月三十日, 猥承嚴命, 出入民間, 參以聞見, 則靈光郡守慶暹, 爲政嚴明, 賦役均平, 吏畏民懷, 頌聲盈路, 治最湖南。 光州牧使李尙吉, 慈祥爲治, 民甚便愛, 一境晏然。 泰仁縣監金滋, 律身廉潔, 一毫不取, 爲政剛明, 吏不能欺。 興陽縣監李景立、求禮縣監李挺男, 俱以年少武夫, 盡心官事, 民無弊瘼, 流逋四集, 加以自奉甚簡, 衙眷至約。 靈巖郡守玄楫, 不畏豪族, 徭役均一, 民皆稱譽, 猶恐或失。 金堤郡守李貴, 頭會箕斂, 無有紀極, 勞民動衆, 大築無益之堰, 闔境騷然, 而至蒙監司之褒啓, 道內人心, 以此尤憤。 海南縣監李挺臣, 不治官事, 惟事遊畋, 吏(緣)
                〔掾〕
              爲奸, 民多怨詈。 綾城縣令河應圖, 政委下吏, 賦役煩重, 且縣地驛吏, 三世爲驛吏之役, 而應圖以爲, 逃奴所生, 卽壓以爲奴, 使喚衙內, 事甚無謂。 全州判官許進廷, 庸劣無比, 爲人笑侮, 加以濫徵, 民不堪苦。 井邑縣監金光翼, 年少手生, 不恤民隱, 衙屬太濫, 貽弊多端。 南原判官韓應福, 處事顚倒, 濫用刑杖, 不敬上官, 多有乖戾之事。 且臣行到蘆嶺, 偶逢一官人問之, 則羣山萬戶宋得祿, 以海鎭防守進去云。 微末武夫, 厭憚海道, 徑取旱路, 其自便之狀, 極爲痛憤。 且臣詗察一道民情, 則大槪去歲稍稔, 家有餘粟, 似無艱食之患。 若如是休養數年, 則庶有恒産奠居之樂, 而人心不固, 搖搖靡定。 或曰: ‘朝廷已使量田, 何以堪支? 築無益之山城, 何以堪役? 被抄操鍊, 長立官門, 何以堪苦? 皆懷逃散之心, 多發怨咨之言, 春節已晩, 怠於東作。 凡此數件, 皆是不得已之擧, 而人心如此, 末如之何。 惟舟師格軍一事, 則人皆曰: ‘此則大有益之事, 民何敢厭憚乎? 其餘所令之事, 口應而心不然, 此大可憂者也。 臣遍問村民曰: ‘今者天兵已撤, 徭役必輕, 民其蘇息否?’ 皆顰蹙而答曰: ‘玆者進上諸色貢物, 一時復立, 賦役反有甚於前日, 民安得遂其生乎?’ 若量減貢物, 以紓民力, 則似可少慰人心矣。 且兵營移設長興之意, 殊甚未解。 康津古營, 距長興十餘里, 其間形勢, 少無異同, 而長興之民, 困於將卒之支供, 不勝其苦, 康津古營之民, 又困於本縣之偏侵, 還思設營。 人心所在, 地理可憑。 況少無利害者乎? 聞今又移設潭陽云。 此則尤爲失算。 湖南之所可防備者, 沿海今若捨沿海, 而主將入處山郡, 脫有緩急, 其可坐視沿海列邑之崩陷, 而不之救乎? 兵營近海, 意必有在, 恐不可輕易移改也。 且珍山一郡, 戶不過數十, 殘薄之狀, 不可形言。 若合幷錦山, 則似乎便當。 且觀察使李弘老, 文簿間判斷之才, 則最長, 而好勝有癖, 奴視將士, 統制使以下, 不能措手足, 麤厲武夫, 反目相待, 脫有邊警, 必不同心共濟, 此極可慮。 必須朝廷善處, 然後湖南可保無虞矣。 臣職忝近侍, 濫受繡衣之任, 所聞所見, 不敢不達, 竝爲書啓。 臣行到稷山
              所沙坪, 逢一守令, 輜重十餘駄, 直前馳來, 以扇遮面, 掠臣騎而相過, 臣使驛卒, 捉來其下人, 則成群亂打, 或以鐵錐剌之。 適一人落後究問, 則乃海州判官朴明槫, 棄官下歸云。 雖曰他道守令, 蔑視使命, 其驕妄悖慢之狀, 極爲警愕。 緣臣庸劣, 以致辱命, 無任惶恐隕越之至。"

○被擄走回人河東校生姜士俊、余進德等招內, "大槪賊情, 則自丙申, 天殃頻及, 地震太甚, 公私家舍, 無數破頹, 至於山陵川澤之移裂, 民物犬馬之壓殺, 不能盡記也。 戊戌八月十八日, 平秀吉病死, 遺言其嬖奴石田治部卿。 增田右門丞。 長束太藏丞三者曰: ‘汝須輔佐弱兒秀頼, 勿負予言。’ 又令內府家康者, 關東、北三十三州, 惟汝能鎭服, 可保弱兒云, 次敎中納言輝元者曰: ‘關西、南三十餘州, 汝可爲首, 須憐我托孤之憫, 謹保後事。’ 云。 同年冬, 淸正及甲裴守等, 深惡石田治部卿, 在秀吉生時, 用事薄己之事, 阿附家康, 放逐石田治部卿于江州
              佐祐城, 而己亥年夏, 家康又逐秀頼乳父蒔田
              肥前州于加州, 因自入伏見城, 同年九月, 托以問安秀賴, 又自入秀頼所居(大坂城)
                  〔大阪城〕
                
              , 仍爲雄據, 專擅軍國庶事, 上下離心。 有中納言景勝者, 領三州將也。 在東北隅, 深憚家康背秀吉, 始有不附之意, 家康再三招致, 終不歸服, 庚子九月, 家康率五六萬兵, 馳到其本鎭越州
              能登地, 乃遣其孽子三河守者, 領兵五六萬, 爲先鋒往攻景勝, 七戰五敗, 更不得下手之際, 石田治部卿等, 惡家康負秀吉, 而擅弄國事, 慕輝元有兵權而溫柔, 大小共勸輝元乘虛入城, 仍以增田右門丞爲副, 留秀頼之居, 而石田治部卿, 領備前州中納言平秀家、小西行長。 薩摩島主島津等軍四五萬兵, 爲中路兵, 往陣于海州、濃州境大恒城, 長束大藏丞及安國寺兩者, 爲群總, 領輝元養子藝州宰相秀元及龍藏寺
              雲州侍從等軍四萬三千, 爲右路兵, 往伊勢州, 陷破津城及松塢城, 以附家康之故也。 移兵濃州
              關原, 大田刑部卿, 領山口、玄蕃守等軍七千, 爲左路兵, 拒戰于越後州、家康同謀倭
              蒔田
              前州守兵追逐, 而三路兵, 合陣于濃州
              關原, 以待家康之來, 而家康聞輝元已入大坂城, 發兵拒戰之言, 領親附八萬餘兵, 晝夜馳至濃州之靑原。 于時, 有黑田
              甲裴守, 素知輝元之壻筑前州中納言及輝元從弟雲州侍從者, 內有不肯附輝元之意, 潛言家康。 家康卽令甲裴守, 乃縱反間, 筑前州中納言等, 甘聽其言, 因約以九月十四日, 整齊精騎, 出其不意, 則我輩陽爲三路先鋒, 而反衝關原云。 家康果如其言, 筑前中納言等, 亦如其約, 日夜連戰, 關原三路之兵, 大敗退北, 秀家大小刑部卿等, 皆戰死, 其餘皆潰散。 家康乘勝長驅, 至近江州
              勢多橋, 招語雲州侍從者曰: ‘汝從兄輝元, 開城自退, 則可免其死’ 云, 輝元誤信其詐, 棄城㤼退於本津, 同月二十七日, 家康再入秀頼城中, 追捕增田右門丞等叛己者十餘人, 脅令刳腹授首, 而又捉石田部卿。 平行長。 安國寺三者, 以徇都市, 梟首于京東橋頭, 且㤼輝元曰: ‘汝罪當死, 然以汝愛妾及子秀就爲質, 則可免’, 輝元如其言。 家康旣受其質, 又奪輝元食邑八州中六州, 而㤼使爲僧也。 景勝兵勢大熾, 在其隣賊酋來附者, 幾至六七人, 而家康之孽子三河守者, 亦背其父, 且合景勝、而景勝待其雪消長驅云云, 此乃家康之所大憂也。 又有土佐侍從者, 在南京路, 不附家康, 且薩摩侍從島津者, 乃輝元之黨也。 家康去十月之間, 乃令其孫壻淸正爲將, 領四萬餘兵, 往戰于島津, 四合皆敗, 退兵講和, 而島津不肯, 故時未決和也。 風聞則島津治兵船七十餘隻, 聲言入唐云。 賊情雖未逆料, 愁島津方與家康相持待變, 必欲用於家康之來, 而假稱入唐也。 對馬島主平義智, 漏聽我等之思歸, 欲憑請成, 卽議于家康。 家康乃許, 因裁請和書。 義智陽言曰: ‘今庚子年, 出送姜沆, 被俘人物, 亦多出送, 而尙無許和之意。今則只送南忠元。 鄭昌世等二人, 定和然後, (掃)
                〔歸〕
              送被擄人云云。’ 義智, 時在倭京大坂, 而令家臣柳川下揔, 領靑山太守
                【南忠元, 上孽妹夫也。】
              等, 二月二十九日, 下來于對馬島, 未幾出來云。 且聞壬辰之禍, 釀成於義智, 詳言我國虛實, 以致孔棘云, 故我等曰: ‘前者背恩忘德, 請兵入寇, 今雖欲和, 我朝必不許矣。’ 義智麾下曰: ‘前在朝鮮求和之日, 欲求割地, 今則不顧割地, 只欲交隣, 通商賈之船云云。’"
                【姜士俊等之招, 雖不可盡信, 而從後逃還人之所招, 大槪一樣, 則不可謂虛爲不實, 而天道禍淫之理, 亦不可誣也, 故備錄之。】